**Miestny poplatok za rozvoj na území mestskej časti Bratislava-Rusovce**

Miestny poplatok za rozvoj bol zavedený zákonom č. 447/2015 Z.z. o miestnom poplatku za rozvoj a o zmene a doplnení niektorých zákonov v znení neskorších predpisov a má slúžiť pre obce ako jeden zo zdrojov na vybudovanie infraštruktúry tam, kde na základe stavebného rozvoja vznikne potreba vybudovania sociálnej a technickej infraštruktúry; napríklad na budovanie miestnych komunikácií, parkovacích plôch, parkov či zariadení starostlivosti o deti a pod.

**Predmetom poplatku za rozvoj je pozemná stavba:**

* na ktorú je vydané právoplatné stavebné povolenie, ktorým sa povoľuje stavba
* ktorá je ohlásená stavebnému úradu
* na ktorú je vydané rozhodnutie o povolení zmeny stavby pred jej dokončením
* ktorá je dodatočne povolená

**Predmetom poplatku za rozvoj nie je napríklad:**

* údržba, oprava, rekonštrukcia alebo modernizácia bytového fondu pri ktorej sa nemení úhrn podlahových plôch všetkých bytov a nebytových priestorov v dome
* údržba, oprava, rekonštrukcia alebo modernizácia inej stavby, ako je bytový dom, pri ktorej sa nemení výmera podlahovej plochy stavby ani účel jej užívania
* drobná stavba, nadstavba a prístavba s výmerou podlahovej plochy do 25 m2
* stavba alebo časť stavby sociálneho bývania, vstavanej garáže a parkovacieho státia v rámci existujúcej stavby, zdravotníckeho zariadenia
* slúžiaca školám, sociálnym službám, na športové účely a pod.

     V zmysle tohto zákona miestne zastupiteľstvo mestskej časti Bratislava-Rusovce schválilo s účinnosťou od 1. marca 2017 všeobecne záväzné nariadenie č. 1/2017 o miestnom poplatku za rozvoj na území mestskej časti Bratislava-Staré Mesto s nasledovnými sadzbami:

a) **stavby na bývanie 35,00 eur** za každý aj začatý m2 podlahovej plochy nadzemnej časti stavby

b**) stavby na pôdohospodársku produkciu**, skleníky, stavby pre vodné hospodárstvo, stavby využívané na skladovanie vlastnej poľnohospodárskej produkcie vrátane stavieb na vlastnú administratívu **10,00 eur,**

c)  **priemyselné stavby** a stavby využívané na skladovanie vrátane stavieb na vlastnú administratívu **35,00 eur**,

d)**stavby na ostatné podnikanie a na zárobkovú činnosť**, stavby využívané na skladovanie a administratívu súvisiacu s ostatným podnikaním a so zárobkovou činnosťou **35,00 eur,**

e)**ostatné stavby 35,00 eur.**

**Poplatník:**

     Poplatníkom je fyzická osoba alebo právnická osoba, ktorej bolo ako stavebníkovi vydané právoplatné:

* stavebné povolenie,
* rozhodnutie o povolení zmeny stavby pred jej dokončením,
* rozhodnutie o dodatočnom povolení stavby alebo
* ktorí ako stavebníci ohlásia stavbu stavebnému úradu.

Poplatková povinnosť však vzniká až dňom nadobudnutia právoplatnosti rozhodnutia stavebného úradu. To znamená, že Mestská časť Bratislava – Rusovce, ako správca poplatku, prvýkrát vyrubí poplatok za rozvoj na základe stavebného povolenia, ktoré nadobudne právoplatnosť 1. marca 2017 a neskôr.

**Oznámenie o vzniku poplatkovej povinnosti**:

Povinnosť podávať oznámenie vzniku poplatkovej povinnosti s uvedením výmery podlahových plôch nadzemnej časti stavby  majú len poplatníci za stavby, ktoré budú slúžiť na viaceré účely a to najneskôr v deň nadobudnutia právoplatnosti stavebného rozhodnutia.

Tlačivo na oznámenie vzniku poplatkovej povinnosti si môžete stiahnúť tu, alebo si ho vyžiadať na Miestnom úrade mestskej časti Bratislava-Rusovce.

[Oznámenie vzniku poplatkovej povinnosti za rozvoj](http://www.staremesto.sk/sk/blankforms/showBlankForm/id:209/section:city)

Ak stavba bude slúžiť len na jeden účel, napr. len na bývanie, oznámenie vzniku poplatkovej povinnosti sa nepodáva. Poplatok sa v tomto prípade vyrubí na základe údajov uvedených v právoplatnom stavebnom povolení.

 Tento poplatok sa vyrubuje len za novovytvorenú nadzemnú podlahovú plochu, čo znamená, že za zateplenie stavby alebo opravu fasády sa poplatok za rozvoj neplatí.

V zmysle novelizovaného Štatútu hlavného mesta SR Bratislavy sa výnosy z miestneho poplatku za rozvoj rozdelia medzi mesto a mestskú časť v pomere 68:32, v prospech mestskej časti.

Spracovala: Hlušeková